George van Schoor | News | NWU | North-West University
Prof. George van Schoor - Skool vir Elektriese, Elektroniese en Rekenaaringenieurswese
Hy werk in die bedryf op die gebied van drywingselektronika vir 9 jaar voordat hy by die Programgroep Ingenieurswese aan Technikon SA (nou deel van UNISA) aansluit, waar hy vanaf 1996 tot Junie 2001 aan beheer van die program: Elektriese Ingenieurswese staan. In Julie 2001 aanvaar hy 'n pos as professor aan die Potchefstroomse Universiteit (nou die Noordwes-Universiteit), Suid-Afrika in die Skool vir Elektriese, Elektroniese en Rekenaaringenieurswese. Vanaf 2006 word hy as direkteur: Eenheid vir Energiestelsels aangestel. In 2012 word hy as navorsingsprofessor aangestel. Sy navorsingsbelangstellings lê op die gebiede van modellering en beheer, magnetiese laers en drywingselektronika. In 2005 stig hy die Magnetiese Laers – Modellering-en-beheernavorsingsgroep in die Fakulteit Ingenieurswese. Die groep is sedertdien na McTronX herdoop gelykklinkend aan die Engelse mechatronics (megatronika).
In die tydperk 2003-2012 lewer George 38 meestersgraadstudente en 6 PhD-studente af as hoofstudieleier en 4 meestersgraadstudente en 1 PhD-student as medestudieleier af. Hy is die outeur en mede-outeur van 24 ewekniegeëvalueerde konferensiereferate, 24 geakkrediteerde tydskrifartikels en een hoofstuk in 'n boek.
Dr van Schoor is 'n lid van die IEEE en 'n geregistreerde professionele ingenieur by die Ingenieursraad van Suid-Afrika. In 2002, 2011 en 2012 ontvang hy die toekennings vir beste artikel van die Suid-Afrikaanse Instituut van Elektriese Ingenieurs se vaktydskrif Transactions en die Africa Research Journal onderskeidelik.